**SZENT ISTVÁN EGYETEM**

**GÖDÖLLŐ**

**SZMSZ 5. sz. mellékletének d) részének**

**A „Térítési és Juttatási SzabályzatÁNAK”**

**3. számú függeléke**

**„KOOPERATÍV SZAKMAI KÉPZÉSI ÖSZTÖNDÍJ”**

**2017. február**

**Bevezetés**

A nemzeti felsőoktatásról szóló 2011. évi CCIV. törvény 12. § (3) bekezdés h) ha) pontja és a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm. rendelet 10. § (4) bekezdése alapján a Szent István Egyetem pályázati úton **Kooperatív Szakmai Képzési Ösztöndíjat** alapít a **Gépészmérnöki Kar Kooperatív Szakmai Képzési Programjában** résztvevő hallgatók támogatására. A Kooperatív Szakmai Képzési Ösztöndíj odaítéléséről a jelen szabályzat rendelkezik.

**A Kooperatív Szakmai Képzési Ösztöndíj odaítélésének feltételei**

1.§

(1) A Kooperatív Szakmai Képzési Ösztöndíj keretében a Szent István Egyetem havi rendszerességgel ösztöndíj folyósításával kívánja támogatni a hallgatók valós ipari-gazdasági környezetben való részvételét, szakmai tudás, képzettség és tapasztalatszerzés céljából. Az ösztöndíjban részesülő hallgatónak a következő feltételeknek kell megfelelnie:

1. a hallgató a Gépészmérnöki Kar által támasztott jelentkezési és tanulmányi feltételeknek megfeleljen továbbá,
2. meghatározott időtartamra felvételt nyerjen a kooperatív szakmai képzési programra.

Az aktuális tanévre vonatkozó jelentkezési és tanulmányi feltételeket az ösztöndíj Kuratóriuma tárgyév március 31.-ig állapítja meg és hozza nyilvánosságra a hallgatók intranetes hálózatán (fájlszerverdiák) vagy a Gépészmérnöki Kar honlapján.

**A Kooperatív Szakmai Képzési Ösztöndíj odaítélésének rendje**

2. §

(1) Az ösztöndíj pályázat alapján adható, a pályázatokról az ösztöndíj Kuratóriuma dönt. A Kuratórium összetétele:

Elnöke: A kooperatív szakmai képzés vezetője

 Tagjai: A Gépészmérnöki Kar oktatási dékánhelyettese

 A Gépészmérnöki Kar tanulmányi osztályának képviselője

(2) A Kuratórium a pályázatokat rangsorolva dönt az ösztöndíj odaítéléséről. A Kuratórium a részeredményeket - az adatvédelmi törvényt betartva - bizalmasan kezeli.

(3) A Kuratórium az ösztöndíj odaítélésénél az alábbi körülményeket értékeli különösen:

1. tanulmányi előmenetel,
2. a tanulmányok mintatanterv szerinti teljesítése, esetleges elmaradások,
3. a kooperatív szakmai képzésben résztvevő cégek fogadókészsége,
4. a pályázathoz beadott magyar és idegen nyelvű önéletrajz, tanulmányi és jelentkezési lap.

3. §

(1) Az ösztöndíjban részesülő hallgatók száma a kooperatív szakmai képzési programban résztvevő cégek által felajánlott gyakorlati helyek számától függ. Az ösztöndíj meghatározott időtartamra, havi rendszerességgel jár.

(2) A Kooperatív Szakmai Képzési Ösztöndíj havi összegét a Kuratórium évente állapítja meg. Teljes havi ösztöndíj adható a szakmai képzésben eltöltött teljes hónap után, illetve ennek arányos része a képzésben eltöltött tört hónap után. Az anyagi elismerés mellett a hallgató szak/diplomadolgozatának elkészítésére is lehetőséget biztosít a szakmai képzési helyet adó cég.

4. §

(1) Az Egyetem a Kooperatív Szakmai Képzési Ösztöndíjat elnyert hallgatóknak az ösztöndíjat a tárgyhót követő hónapban esedékes tanulmányi ösztöndíj-kifizetéssel egyidejűleg, a számlavezető hitelintézet felé átutalja.

5. §

(1) A jelen szabályzat az Egyetemi Szenátus jóváhagyását követően a kibocsátás napján lép hatályba.

**ZÁRADÉK**

Jelen szabályzatot a Szent István Egyetem Szenátusa 2012. december 19, napján **76/2012/2013 SZT** számú határozatával az Egyetemi Szervezeti és Működési Rend mellékletének d) részét (Térítési és juttatási szabályzatát) képező 2. sz. függelékeként (Kooperatív Szakmai Képzési Ösztöndíj Szabályzat) elfogadta.

Gödöllő, 2017. február

Az Egyetemi Szenátus nevében

………………………………….

Dr. Tőzsér János

rektor

………………………………….

Magyar Ferenc

stratégiai és koordinációs főigazgató